钦定古今图书集成/明伦汇编/官常典/第356卷 > 郑本公
## 钦定古今图书集成/明伦汇编/官常典/第356卷 > 郑本公

按《明外史》本传：本公，翔州卫人。正德九年进士，历御
史。武宗不豫，国本未建。本公请慎选宗室亲贤者，正
位东宫，系天下望。不报。世宗嗣位，及冬而乾清宫成，
帝由文华殿入居之。本公上言：“事之可思者有六，是
宫八年营构，一旦告成。陛下居安思危，当远群小，节
燕游，以防一朝之患。重妃配，广继嗣，以为万世之计。
慎终如始，兢兢业业，常若天祖之临。求言益切，访政
益勤，用防壅蔽之患。持圣心，远货色，毋溺于鸩毒；重
兴作，惜财力，永鉴于先朝。”帝嘉纳之。逾月，帝欲加兴
献帝皇号，本公力言不可。嘉靖改元，出按辽东。劾罢
副总兵张铭、都指挥周辅。还朝，论救给事中刘最，忤
旨切责。二年十月，时享太庙，帝不亲行，本公与同官
彭占祺极言遣代非宜，报闻。明年三月，帝欲考兴献
帝，且立庙禁中。本公偕同官力争，谓：“‘陛下潜邸之日，
则为孝宗之侄，兴献王之子。临御之日，则为孝宗之
子，兴献帝之侄。可两言决也。至立庙大内，实为不经。
献帝之灵既不得入太庙，又空去一国之祀，而托享
于大内焉。陛下享太庙，其文曰‘嗣皇帝’于献帝之庙’，
又当何称？爱敬精诚，两无所属。”献帝将蹙然不安。帝
怒，责其朋言乱政，夺俸三月。其年六月，上愈欲考献
帝，以席书为礼部尚书，召张璁、桂萼入京。本公偕同
官四十四人，连章言：“萼首为乱阶，璁再肆欺罔，黄绾
如鹰犬张喙旁噬，黄宗明如奴隶攘臂横行。方献夫
居中内应，以成夹攻之势。席书阴行间谍，以收渔人
之功。卒之，尚书之命，由中而下。行取之旨，已罢再颁，
大臣因此被逐，言官由之得罪。虽往日瑾、彬之奸，流
祸不若是酷也。”不纳。已，偕廷臣伏阙哭谏，系狱，廷杖
还职。当是时，争大礼者，诸御史中本公言最切中。寻
迁通政参议，九年不调，以疾请改南京。乃授大理寺
丞。稍迁南京太仆少卿。谢病归。二十年，言官邢如默、
贾准等会荐，诏许召用，不赴。卒。